《赠宋芸子》
清代·顾印愚

昔君赠诗要我和，我诗不成久负诺。当时取酒宣南坊，君在翰林我归卧。

欲报木瓜终阙然，未暇草书诚懒惰。相别频年如避债，不谓一朝能见过。

君言辛苦贼中来，魂有未招胆残破。又言曩使东西国，有美能诗与酬酢。

天崩地坼到今日，窈窕贤才一悲些。旧游如梦不堪说，惟有催诗勤督课。

君之新词我手写，乱似俳谐纷墨涴。天王西狩问行在，麻鞋可系旧绣媠。

漫愁白水趋彭衙，即见青阳开左个。柯亭虽委荆棘里，北扉直庐向玉座。

采风献纳思职居，金门未得忧寒饿。论思讽谕君自擅，诘曲几穷我已懦。

莫因游戏落下界，聚铁无能更成错。

作者简介：顾印愚，字印伯，号所持，华阳人。光绪己卯兴人，官湖北知县。